Diari Oficial de la Generalitat Valenciana


Sumari del DOGV 7689, del 31-12-2015 (2015/10147)

ORDRE 3/2015, de 23 de desembre, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió de subvencions per a evitar la pobresa energètica en llars en risc d'exclusió social i la pèrdua d'habitatge per no poder atendre el pagament del lloguer; i s'efectua la seua convocatòria.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7689

Data del DOGV
:   31-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10013


Data del document
:   23-12-2015

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * ajuda pública
    * suport econòmic
    * exclusió social

ORDRE 3/2015, de 23 de desembre, de la Conselleria d'Habitatge, Obres Públiques i Vertebració del Territori, per la qual s'aproven les bases reguladores per a la concessió de subvencions per a evitar la pobresa energètica en llars en risc d'exclusió social i la pèrdua d'habitatge per no poder atendre el pagament del lloguer; i s'efectua la seua convocatòria. [2015/10088]  
PREÀMBUL  
  
Els poders públics han de garantir no sols el dret a l'ús d'un habitatge digne, sinó també l'accés als subministraments bàsics d'energia i aigua potable a les persones i unitats familiars en situació de vulnerabilitat i risc d'exclusió residencial. En aquest sentit hi ha, en l'àmbit nacional, diversos estudis que han posat de manifest la cada vegada major dificultat, des de l'inici de la crisi econòmica, de les llars per a satisfer una quantitat mínima de serveis de l'energia per a les seues necessitats bàsiques de calefacció, refrigeració, il·luminació, aigua calenta sanitària, etc. Les causes fonamentals que generen aquesta situació són els baixos nivells de renda, la qualitat insuficient de l'habitatge i els preus elevats de l'energia; i les conseqüències més immediates en el benestar són l'existència de temperatures inadequades en l'habitatge, incidències sobre la salut física i mental (asma, artritis, reumatisme i inclús mortalitat prematura en ancians), el risc d'endeutament i la desconnexió del subministrament, etc.  
La pobresa energètica és una realitat que afecta tots els estats membres de la Unió Europea (UE) si bé amb diferències entre ells. La Comissió Europea, conscient d'aquesta problemàtica ha instat els estats membres a incloure el concepte de pobresa energètica a l'hora d'orientar les seues polítiques energètiques i de protecció de consumidors. Respecte d'això els estats membres estan obligats a desenvolupar actuacions per a lluitar contra la pobresa energètica i garantir el subministrament de l'energia necessària per als clients vulnerables adoptant les polítiques socials que a aquest efecte es consideren procedents.  
El Consell, conscient de l'increment produït en els últims anys en el nombre de llars en situació de pobresa energètica i sensible a la problemàtica d'exclusió residencial i social generada, pretén adoptar mesures per a permetre l'accés d'aquells sectors més necessitats de la població a uns estàndards mínims de vida.  
Per tot això és objecte d'aquesta ordre articular un procediment perquè, a través de les entitats locals, es puguen concedir ajudes econòmiques, a aquelles llars el nivell de renda de les quals no siga capaç de fer front al pagament dels subministraments energètics referits evitant-ne així el tall i les greus conseqüències per a les famílies que això comportaria.  
Així mateix, la greu situació en què es troben moltes persones, que s'han vist privades de la propietat del seu habitatge habitual o han sigut desnonades per no poder atendre els seus pagaments i havent accedit a un lloguer no tenen capacitat econòmica per a fer front al pagament de la renda, requereix que es prenguen les mesures necessàries per a donar solució al problema.  
Per tot això, considerant l'excepcionalitat de la situació exposada així com l'especificitat de les ajudes a atorgar, la necessària urgència a adoptar en el procediment de tramitació de la convocatòria que establisca el marc de concessió d'aquestes i les bases reguladores que desenvolupen i articulen el seu règim d'atorgament, i atenent el que preveuen els articles 164.e i 166.a de la Llei 1/2015, de 6 de febrer de la Generalitat, d'Hisenda Pública, del Sector Públic Instrumental i de Subvencions, es considera procedent la tramitació d'una ordre de convocatòria per a combatre la pobresa energètica i atendre el pagament de lloguers socials de forma conjunta amb les seues corresponents bases reguladores.  
  
Així doncs, en virtut de tot això, d'acord amb la Llei 38/2003, de 17 de novembre, General de Subvencions, la Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, i la resta de normes de general i pertinent aplicació, i en virtut de les facultats conferides per l'article 28.e, de la Llei 5/1983, de 30 de desembre, del Consell, conforme amb el Consell Jurídic Consultiu de la Comunitat Valenciana, ateses les seues recomanacions  
  
  
ORDENE  
  
Article 1. Objecte  
La present norma té per objecte establir les bases per a la concessió de subvencions als municipis, per mitjà de concurrència competitiva, per a evitar el tall dels subministraments d'energia elèctrica, aigua i gas a famílies en risc d'exclusió social, així com per a contribuir al pagament del lloguer de l'habitatge a persones que, per haver sigut desnonades o haver-se vist obligades a oferir el seu habitatge habitual en pagament, han accedit a un lloguer social i no poden afrontar-lo.  
  
Article 2. Convocatòria  
S'efectua convocatòria pública per a la concessió d'ajudes a entitats locals, per mitjà de concurrència competitiva, amb l'objecte mencionat en l'article anterior, en els termes establits en les bases reguladores que es plasmen en l'annex d'aquesta ordre.  
  
Article 3. Finançament  
El finançament de les ajudes regulades en la present ordre es farà a càrrec de l'aplicació pressupostària 50.69.96.558.20 de la línia S7844000 «Actuacions per a emergència social i pobresa», del capítol IV dels pressupostos de la Generalitat per a l'exercici 2016, i estarà condicionada, en tot cas, a l'existència en els esmentats pressupostos de crèdit adequat i suficient.  
L'import global màxim de les ajudes a concedir serà de 4.000.000 d'euros, es preveu destinar 2.500.000 euros a atendre el pagament dels subministraments d'energia elèctrica, aigua i gas i 1.500.000 euros al pagament de lloguers socials, aquestes quantitats es podran reajustar en funció de les necessitats i amb la limitació de l'import global màxim assenyalat.  
  
Article 4. Termini i presentació de sol·licituds  
1) El termini per a la presentació de sol·licituds serà de tres mesos comptador des de l'endemà de la publicació d'aquesta ordre. No obstant això, aquest termini podrà veure's finalitzat amb caràcter previ en cas d'esgotament de la dotació pressupostària prevista en l'article 3. Així mateix, per resolució de la consellera d'Habitatge, Obres Públiques i Vertebració del Territori, l'esmentat termini podrà veure's prorrogat si una vegada vençut no s'ha esgotat la dotació pressupostària referida.  
2) Les sol·licituds es presentaran utilitzant mitjans electrònics, d'acord amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Així mateix, la documentació que es presente adjunta a la sol·licitud serà omplida pel mateix ajuntament sol·licitant utilitzant mitjans electrònics que seran facilitats pels servidors d'informació de la Generalitat i, si és el cas, per mitjà de còpies digitalitzades dels documents que garantisquen la fidelitat de l'original sota la responsabilitat del mateix sol·licitant, tot això d'acord amb els models normalitzats i instruccions per a la tramitació que a aquest efecte s'establisquen, de conformitat amb el que preveu el referit decret.  
  
  
Article 5. Termini de resolució i notificació i fi de la via administrativa  
  
El termini màxim per a resoldre i notificar la resolució, que posarà fi a la via administrativa, serà de sis mesos comptats a partir de la publicació d'aquesta ordre de convocatòria. Transcorregut aquest termini sense que s'haja dictat i notificat resolució expressa, es podrà entendre desestimada la sol·licitud.  
Contra la resolució d'atorgament de les ajudes, que posarà fi a la via administrativa, es podrà interposar recurs potestatiu de reposició davant de la consellera d'Habitatge, Obres Públiques i Vertebració del Territori, en el termini d'un mes, comptat des de l'endemà de la seua notificació, d'acord amb el que estableix la legislació del Procediment Administratiu Comú, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació, de conformitat amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 6. Documents i informacions que han d'acompanyar la sol·licitud  
Junt amb la sol·licitud de les ajudes regulades per mitjà de la present ordre s'inclourà una declaració responsable sobre el compliment dels requisits establits per la Llei 38/2003, de 17 de novembre, General de Subvencions, per a poder ser beneficiari d'una subvenció.  
  
Així mateix, s'adjuntaran els documents següents:  
a) Acreditació de la capacitat i representació del firmant de la sol·licitud per a efectuar-la.  
b) Relació de les persones que seran destinatàries de l'ajuda i declaració responsable que totes elles es troben en situació d'exclusió social, així com de que cap de les esmentades persones és, a títol individual o com a membre integrant d'una altra unitat familiar o de convivència, susceptible de ser destinatària d'aquestes mateixes ajudes. Així mateix, l'esmentada relació inclourà la quantificació detallada de l'import de la subvenció que se sol·licita, indicant para cada un dels membres de la relació la finalitat de l'import a atorgar (lloguer social i/o subministraments d'energia elèctrica, aigua potable i gas) i el període temporal a què corresponen.  
c) Informe dels serveis socials municipals que acredite la situació de les persones que s'incloguen en la relació de l'apartat b, de risc d'exclusió social i la impossibilitat d'atendre els seus pagaments.  
d) En els supòsits d'ajuda per a evitar la pobresa energètica l'entitat sol·licitant haurà de justificar a més el tall o risc de tall de subministrament, per mitjà de l'aportació de documentació acreditativa d'aquesta situació, emesa per la corresponent companyia subministradora, en el cas de subministraments d'energia elèctrica, aigua potable i gas, o certificat expedit pels serveis socials municipals en el cas d'ajudes destinades a atendre lloguers socials.  
Els municipis podran presentar, dins dels terminis establits en l'article 4. «Termini i presentació de sol·licituds», més d'una sol·licitud sempre que no hi apareguen repetits els destinataris, l'objecte i destinació de l'ajuda a atorgar i el període a què corresponguen.  
  
Article 7. Criteris de valoració  
Les ajudes es concediran d'acord amb els principis de publicitat, concurrència i objectivitat, i es tramitaran a través del procediment de concurrència competitiva, per la seua naturalesa no es podrà establir un altre criteri de prelació que no siga el temporal, a causa de la urgència a solucionar la precària situació dels destinataris finals de l'ajuda, considerant el moment exacte de la presentació de la sol·licitud (dia, hora i minut).  
  
Article 8. Mitjà de notificació o publicació  
Una vegada resolta pel director general d'Habitatge, Rehabilitació i Regeneració Urbana la concessió, o si és el cas, desestimació de les sol·licituds presentades es procedirà a la publicació de la corresponent resolució en el Diari Oficial de la Comunitat Valenciana i a la notificació individualitzada a aquells sol·licitants que hagen resultat beneficiaris de les ajudes.  
  
DISPOSICIÓ ADDICIONAL  
  
Única. Notificació a la Comissió Europea  
En relació amb la política de la competència de la Unió Europea, les ajudes que es convoquen no necessiten notificació o comunicació a la Unió Europea, per no falsejar o amenaçar de falsejar la competència, de conformitat amb el que establix l'article 107 del Tractat de Funcionament de la Unió Europea.  
  
DISPOSICIONS FINALS  
  
Primera. Normativa aplicable  
En tot allò no previst en aquesta ordre seran aplicables la Llei 38/2003, de 17 de novembre, General de Subvencions, i el seu Reglament de desplegament aprovat per Reial Decret 887/2006, de 21 de juliol, i la Llei 1/2015, de 6 de febrer, de la Generalitat, d'Hisenda Pública, del Sector Instrumental i de Subvencions, les lleis de pressupostos de la Generalitat per a l'exercici 2015 i següents, i la resta de normativa de preceptiva aplicació.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Comunitat Valenciana. Comunitat Valenciana.  
  
Tercera. Règim de recursos  
Contra la present ordre, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, d'acord amb el que disposen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 23 de desembre de 2015  
  
La consellera d'Habitatge, Obres Públiques i Vertebració del Territori,  
MARÍA JOSÉ SALVADOR RUBERT  
  
  
ANNEX  
Bases reguladores de la convocatòria per a la concessió de subvencions per a evitar la pobresa energètica en llars en risc d'exclusió social i la pèrdua de vivenda per no poder atendre el pagament del lloguer  
  
Primera. Objecte  
La present norma té per objecte establir les bases per a la concessió de subvencions als beneficiaris, per mitjà de concurrència competitiva, per a evitar el tall dels subministraments d'energia elèctrica, aigua i gas a famílies en risc d'exclusió social, així com per a contribuir al pagament del lloguer de l'habitatge a persones que, per haver sigut desnonades o haver-se vist obligades a oferir el seu habitatge habitual en pagament, han accedit a un lloguer social i no poden afrontar-lo.  
  
Segona. Beneficiaris  
Seran beneficiaris als efectes d'aquesta ordre els municipis de la Comunitat Valenciana.  
  
Tercera. Sol·licituds i documentació  
1. La presentació de la sol·licitud de l'ajuda presumeix l'acceptació incondicionada de les bases de la convocatòria i de les condicions, requisits i obligacions que s'hi contenen.  
La sol·licitud inclourà una declaració responsable sobre el compliment dels requisits establits per la Llei 38/2003, de 17 de novembre, General de Subvencions, per a poder ser beneficiari d'una subvenció.  
  
2. A la sol·licitud s'adjuntarà la documentació que s'indica a continuació:  
a) Acreditació de la capacitat i representació del firmant de la sol·licitud per a efectuar-la.  
b) Relació de les persones que seran destinatàries de l'ajuda i declaració responsable que totes elles es troben en situació d'exclusió social, així com que cap de les esmentades persones és, a títol individual o com a membre integrant d'una altra unitat familiar o de convivència, susceptible de ser destinatària d'aquestes mateixes ajudes. Així mateix l'esmentada relació inclourà la quantificació detallada de l'import de la subvenció que se sol·licita, indicant per a cada un dels membres de la relació la finalitat de l'import a atorgar (lloguer social i/o subministraments d'energia elèctrica, aigua potable i gas) i el període temporal a què corresponen.  
c) Informe dels serveis socials municipals que acredite la situació de les persones que s'incloguen en la relació de l'apartat b, de risc d'exclusió social i la impossibilitat d'atendre els seus pagaments.  
d) En els supòsits d'ajuda per a evitar la pobresa energètica l'entitat sol·licitant haurà de justificar a més justificar el tall o risc de tall de subministrament, per mitjà de l'aportació de documentació acreditativa d'aquesta situació, emesa per la corresponent companyia subministradora, en el cas de subministraments d'energia elèctrica, aigua potable i gas, o certificat expedit pels serveis socials municipals en el cas d'ajudes destinades a atendre lloguers socials.  
Les entitats locals podran presentar més d'una sol·licitud sempre que no hi apareguen repetits els destinataris, la destinació de l'ajuda i el període a què corresponguen.  
3. Als efectes d'aquesta ordre es consideren persones i unitats familiars en risc d'exclusió social, les següents:  
- Les unitats familiars i de convivència que tinguen uns ingressos inferiors a 1,5 IPREM.  
- Les unitats familiars o de convivència en què algun dels seus membres tinga reconeguda alguna discapacitat o es trobe en situació de gran dependència i en el seu conjunt tinguen un nivell d'ingressos inferior a 2 IPREM.  
  
Quarta. Import de l'ajuda  
A. Ajudes per a evitar la pobresa energètica:  
1. Quantia de les ajudes per a fer front al subministrament d'energia elèctrica.  
Cost de subministrament elèctric: fins a 75 - per rebut mensual, i un màxim de 300 - per consumidor i any.  
2. Quantia de les ajudes per a fer front al subministrament de gas.  
Cost de subministrament de gas: fins a 75 - per rebut mensual, i un màxim de 300 - per consumidor i any.  
3. Quantia de les ajudes per a fer front al subministrament d'aigua.  
Cost d'aigua potable, exclusivament consums: fins a 15 - per rebut mensual, i un màxim de 60 - per consumidor i any.  
Així mateix, podran ser objecte d'ajudes els costos ocasionats per a restablir els subministraments en el cas que s'haja produït el tall d'aquests.  
En els supòsits en què s'haja obtingut el bo social energètic o qualsevol altra ajuda, ingrés o recurs, que amb el mateix fi haja sigut atorgada per qualsevol administració o entitat pública o privada, nacional, de la Unió Europea o d'organismes internacionals, la suma de totes elles, incloent-hi les atorgades per mitjà de la present ordre, no podrà superar el cost del subministrament.  
B. Ajudes per al pagament del lloguer a persones, que s'han vist privades de la propietat del seu habitatge habitual o han sigut desnonades per no poder atendre els seus pagaments i havent accedit a un lloguer no tenen capacitat econòmica per a fer front al pagament de la renda:  
La quantia serà de fins a 100 euros mensuals, durant un període màxim d'un any, i en cap cas podrà superar l'import de la renda real.  
  
C. Limitació temporal de les ajudes:  
No podran atendre's per mitjà de la present ordre pagaments en concepte de subministraments o lloguers, anteriors a octubre de 2015.  
  
Quinta. Criteris d'adjudicació i abonament de les ajudes  
1. Les ajudes es concediran d'acord amb els principis de publicitat, concurrència i objectivitat, i es tramitaran a través del procediment de concurrència competitiva. Per la seua naturalesa no pot establir-se un altre criteri de prelació que no siga el temporal, a causa de la urgència a solucionar la precària situació dels destinataris finals de l'ajuda, considerant el moment exacte de la presentació (dia, hora i minut).  
  
2. Les ajudes s'abonaran una vegada concedida la resolució de concessió.  
3. Qualsevol alteració en la situació socioeconòmica dels destinataris inclosos en la relació que s'especifica en l'apartat 2.b de la base tercera, com a conseqüència d'un increment en el nivell d'ingressos del destinatari de l'ajuda o del conjunt de la unitat familiar o de convivència corresponent que supose la no consideració, de l'esmentat destinatari, com a persona en risc d'exclusió social, durant el període de cobertura de les ajudes d'aquesta ordre, haurà de ser comunicada al Servei Territorial d'Habitatge i Rehabilitació que territorialment corresponga, i aquesta circumstància podrà suposar una minoració en la quantia atorgada i, si és el cas, el reintegrament de les ajudes percebudes indegudament.  
  
  
Sexta. Tramitació i resolució del procediment  
1. El director general d'Habitatge, Rehabilitació i Regeneració Urbana, per delegació de la consellera d'Habitatge, Obres Públiques i Vertebració del Territori, resoldrà sobre la concessió de l'ajuda sol·licitada, a proposta d'un òrgan col·legiat que es reunirà amb una periodicitat mínima de quinze dies, a partir de la publicació d'aquesta ordre, durant la vigència del termini de presentació de sol·licituds establit en la convocatòria. L'atorgament de les ajudes estarà condicionat, en tot cas, a l'existència en els pressupostos de l'exercici econòmic 2016, de crèdit adequat i suficient.  
L'esmentat òrgan col·legiat estarà integrat pel subdirector general d'Habitatge i Regeneració Urbana, el cap del Servei de Coordinació d'Habitatge, el cap del Servei de Planificació Econòmica i Regeneració Urbana, i els caps dels Serveis Territorials d'Habitatge i Rehabilitació.  
  
La tramitació dels expedients correspondrà als Serveis Territorials d'Habitatge i Rehabilitació, en el seu àmbit d'actuació.  
2. El director general d'Habitatge, Rehabilitació i Regeneració Urbana queda facultat per a dictar les instruccions, resolucions i interpretacions que resulten necessàries per al desplegament i aplicació d'aquesta ordre.  
3. El termini màxim per a resoldre i notificar la resolució que posarà fi al procediment serà de sis mesos comptats a partir de la publicació de la corresponent ordre de convocatòria. Transcorregut aquest termini sense que s'haja dictat i notificat resolució expressa, es podrà entendre desestimada la sol·licitud.  
  
Sèptima. Obligacions dels beneficiaris  
Així mateix, en virtut del que estableixen les Lleis 38/2003, de 17 de novembre, General de Subvencions, 1/2015, de 6 de febrer de la Generalitat, d'Hisenda Pública, del Sector Públic Instrumental i de Subvencions i 6/2015, de 2 d'abril, de la Generalitat, de Reconeixement, Protecció i Promoció de les senyes d'identitat del Poble Valencià, els beneficiaris queden obligats a:  
a) Presentar memòria justificativa de la destinació efectiva de les ajudes.  
b) Facilitar qualsevol document o informació que la Direcció General d'Habitatge, Rehabilitació i Regeneració Urbana considere necessari per al control del compliment dels fins previstos.  
c) Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.  
d) Comunicar l'obtenció d'altres subvencions o ajudes per a la mateixa finalitat, procedents de qualsevol Administració o ens públic o privat, nacional o internacional.  
e) Informar de les circumstàncies que puguen donar lloc a la modificació de la resolució si es produeix una variació de les condicions tingudes en compte per a la concessió de la subvenció.  
f) Justificar, en el termini màxim d'un mes des de la finalització del període de cobertura de les ajudes, el compliment de la finalitat per a la qual es van concedir aquestes per mitjà de document acreditatiu de la corresponent transferència bancària o, si és el cas, certificació de la companyia subministradora i justificació del pagament de rendes en concepte de lloguer.  
g) Reintegrar l'import de la subvenció, perdent el dret a aquesta, en el cas que siga destinada a la realització d'una activitat, o al compliment d'una finalitat, que manifestament suposen un greuge o menyspreu cap als senyals d'identitat del poble valencià.  
  
h) Complir les obligacions de transparència establides en la legislació bàsica.  
  
Octava. Control i revocació de les subvencions  
1. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'aquestes obligacions o la comprovació de la falsedat de les dades aportades a l'expedient donarà lloc a la revocació de la subvenció concedida i a la devolució de les quanties atorgades, que meritaran els corresponents interessos de demora.  
  
2. En tot cas, serà aplicable el que disposen els títols II. Del reintegrament de subvencions, III. Del control financer de subvencions i IV. Infraccions i sancions administratives en matèria de subvencions, de la Llei 38/2003, de 17 de novembre, General de Subvencions.